Used Up is 'n verhaal van 'n baronet, volkome blasé, wat van alles vind dat daar ‘nothing in it’ is. As hy besluit om die eerste die beste vrou tot huwelik te vra, kom daar verwikkelinge, veral met 'n smid en sy vrou. Hy reken selfs hy is skuldig aan moord op die smid en word ‘ploughboy’ by 'n goeie ou vriendin. Tenslotte vind hy hierdeur sy ware liefde en geluk.
Hy was nie oordrewe nie. Ook die smid, 'n amateur, was baie goed. Die twee vrouens was dit eweneens; die ander spelers was minder. Maar hul word vergewe omdat hul amateurs is.
Family Jars was inderdaad 'n lagstuk. Die gehoor het ‘almost immoderately’ geskater. Dis 'n geval van twee vaders, baas en kneg, en van hulle twee seuns. Beide pare is kop in een mus. Die vaders het huweliksplanne vir die seuns, maar - die seuns het reeds hul eie planne uitgevoer. Om die verskillende bedoelinge en voldonge feite in ooreenstemming te bring, word 'n hele toer. By die seun van die baas luk dit; by die ander seun, wat 'n slet getrou het, nie!